Informația apare în motivarea deciziei din 7 noiembrie prin care Tribunalul București a dispus arestarea preventivă a lui Piedone pentru 30 de zile, în dosarul incendiului de la clubul Colectiv.

Astfel, în timpul procesului desfășurat sâmbătă, avocatul lui Piedone, Adelin David, a cerut judecătorului de la tribunal ca fostul primar să nu fie arestat preventiv, aducând ca motive faptul că acesta „se bucură de o bună reputație socială și profesională”, are 50 de ani și „suferă de mai multe afecțiuni cardiace”, astfel cum rezultă din mai multe acte medicale depuse la dosar.

Judecătorul de drepturi și libertăți de la Tribunalul București a respins însă motivul invocat de avocat, magistratul arătând că Administrația Națională a Penitenciarelor și Ministerul de Interne pot asigura asistență medicală în arest, iar, din documentele depuse la dosar, nu rezultă existența unei expertize care să demonstreze că Piedone nu poate suporta detenția.

Pe 7 noiembrie, Tribunalul București a admis propunerea DNA de arestare preventivă a fostului primar Cristian Popescu Piedone, el fiind acuzat de abuz în serviciu dacă funcționarul public a obținut pentru sine ori pentru altul un folos necuvenit și fals intelectual.

În același dosar, au fost arestate Aurelia Iofciu, șef Serviciu autorizări comerciale din Primăria sectorului 4, și Luminița Larisa Ganea, funcționar în cadrul aceluiași serviciu, ambele pentru complicitate la abuz în serviciu dacă funcționarul public a obținut pentru sine ori pentru altul un folos necuvenit și complicitate la fals intelectual.